เงินบาทปิด 30.89/91 แนวโน้มแข็งค่าต่อ
ธนาคารกรุงศรีอยุธยา รายงาน เงินบาทปิด 30.89/91 แนวโน้มแข็งค่าต่อ จับตามาตรการธปท.หลังเอาไม่อยู่
9 ก.ย. 2553

ธนาคารกรุงศรีอยุธยา รายงาน เงินบาทปิด 30.89/91 แนวโน้มแข็งค่าต่อ จับตามาตรการธปท.หลังเอาไม่อยู่
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้ที่ระดับ 30.89/91 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 31.01/03 บาท/ดอลลาร์ โดยระหว่างวันลงไปทำนิวโลว์ที่ระดับ 30.85 บาท/ดอลลาร์ ขณะที่ค่าเงินในภูมิภาคยังคงมีแนวโน้มปรับตัวแข็งค่าเช่นกัน
"พอเปิดตลาดก็หลุด figure ปรับตัวลงค่อนข้างแรง มีรีบาวน์นิดหน่อย ก่อนที่จะกลับมาเทขายช่วงท้ายตลาด" นักบริหารเงิน กล่าว
ประเด็นที่ตลาดจับตามองเป็นเรื่องการแสดงความเห็นของผู้บริหารธนาคารแห่งประเทศไทย(ธปท.) ว่าจะมีมาตรการเข้ามาดูแลค่าเงินบาทหรือไม่ แม้จะมีการเข้ามาแทรกแซงเป็นระยะๆ เพื่อไม่ให้ปรับตัวแข็งค่าลงอย่างรวดเร็ว
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 83.69/72 เยน/ดอลลาร์ ส่วนเงินยูโรอยู่ที่ระดับ 1.2722/2725 ดอลลาร์/ยูโร
นักบริหารเงิน คาดว่า วันพรุ่งนี้เงินบาทยังมีโอกาสปรับตัวแข็งค่าต่อเนื่อง โดยมองกรอบการเคลื่อนไหวไว้ที่ 30.80-31.00 บาท/ดอลลาร์